OpenLLM-France/wikimedia huggingface dataset:
# Kerne

| ◄ Kaerder va Bro | Kerne | Treger ► |
* Da vro Gerne rôin va meuleudi gentañ :
* Rak d’am c’halon e plij dreist ar broiou goantañ ;
* Rak enni ’mon ganet dindan ar gwez dero
* En eun devez c’hoarzus eus a viz Gwengolo,
* E-kreiz ma oa dre holl lapoused o kana,
* Hag an heol o tispak e sklerijenn splanna,
* Hag ar gwez avalou, galloudus ha seder,
* O kinnig frouez melen da bokou an dommder.
* Enni ’karfen ive kousket eun de da zont,
* E-tal ar re zo aet, war eur gredenn dispont,
* Da glask pae deus o foan digant Tad an dud paour…
* Sklaer vel tantad Gouel-Yann, lugernus vel an aour,
* Te zo chomet, Kerne, va broig hollgaret,
* Poltredet penn-da-benn e donder va spered.
* Oh ! nag a wech am eus c’hoantaet kât diou-eskel
* Pa welen evned gouez, douget dreist an avel,
* O tont eus da lennou war o c’hiz d’ar môr braz ;
* Pe koumoul a bep liv o tremen en oabl glaz,
* Bet astennet o skeud war douarou Kerne !
* Nag a wech, pa deuê diganid an arne,
* Am eus douget avi d’ar gurun ha d’ar glo
* O doa bet an eurvad da welet dremm va bro !
* Dremm dudius, tôlenn dispar vid al liver :
* Koajeier o tiston gant soniou diniver ;
* Mil gêrig o c’hoarzin, kled dindan o gwe koz ;
* Tosennou roc’hellek, saoniou gwaskedet kloz,
* Dourigou mouskanus o font d’an traon gantê ;
* Hag eur wech an amzer, brallet war dôl kreiste,
* Eun tour loued bennag o lâret e Bater —
* Te zo bepred e giz gwechall, bro dibreder :
* Te vir an dansou koz, ar c’han hag ar vombard ;
* Te vag ar merc’hed flour, ar botred gwévn ha stard ;
* Te gar kement a zo birvidik ha laouen,
* Te zo leun a c’houez-vad éd-tu, mél ha spern-gwenn !
* Ha kement-se ra d’in, bro garet ma c’havel,
* Gwelout em c’hunvreou meur a wech o sevel
* Skeud flour eur vamm yaouank azeet ’n he c’hoaze,
* Stok he zreid noaz er môr, hag he fenn er mene,
* Dispak en eun tu d’ei eur mannad avalou,
* En tu all eur vriad burzudus a vleuniou,
* Hag en he dorn, zavet etrezek he muzell,
* Eur bannac’h chistr melen o virvi ’n eur skudell !
# Kenvroiz ker euz Leon

| ◄ Kinnig | Kenvroiz ker euz Leon | Annaik ► |
Poent braz eo d’ar Vretouned a fell d’ezho e chomfe ho iez beo, enebi ouz ar geriou divrezounek a deu, nebeud-a-nebeud, d’en em ruza enn hor iez, en eur vouga ar gwir vrezounek.
Daoust ha ne glevit ket bemdez, enn dro d’e-hoc’h, geriou evel ar re-ma : parlant — kaozeal — james — poussier — kontantamant — vizach — sertenamant — koler — joa — uzach — possubl — komprenn ?...
Nag a bed kant ger evel-se a c’hallfenn da lakaat dirag ho taoulagad !
Geriou brezounek gwirion hon euz, eb kaout ezomm euz ar geriou nevez-se, ha labour fall a reont ar skrivagnerien ho laka enn ho skridou, war digarez eo deuet ar c'hiz da gomz evel-se.
Dre ar c’hazetennou, al levrou, ar gwerziou, ar zouniou, eo e teuimp a-benn da zigas a-nevez ar c’hiz euz ar gwir vrezounek.
Skrivagnerien, roomp eta ann dourn ann eil d’egile evid enebi ouz ann enebour.
D'ar barz eo da zigeri ann hent.
Med n’eo ket a-walc’h lezel a-ziaskren ar geriou divroad gwisket e brezounek, oc’h eunn enebour all ar barz a dle c’hoaz herzel.
Ral e kaver eur barzonek eaz a-walc’h da lenn ha da glevet, rag kazi e pep leac’h e weler vogadel oc’h vogadel (hiatus) pe eunn hanter re a c’heriou mac’hagnet dre ar virgulen huel (apostrophe).
Klasket em euz el levrik-ma enebi gwella ma c’hallen ouz ann daou enebour braz-se d’hor iez ; plijet gant Doue e teui kement barz iaouank da ober ato gwelloc’h-gwella, evit brasa mad ann teod hag ar skouarn ha, dreist holl, evit diskouez n’eo ket ar brezounek ken rust ha ma hen lavar kalz a dud, dre c’hwarisi avad, peur-liesa.
Per PRONOST.
# Kerheol

| ◄ Chomit er gear ! (Dedi) | Kerheol | Katellig Kerheol ► |
N’anavezit ket Kerheol ?… N’oun ket souezet gant an dra-ze. N’eo ket eur foultren kear ken nebeut, ha morse n’eus het enni na prezidant na ministr oc’h ober prezegennou meur…
Mont a ran eta da lavaret d’eoc’h e berr gomzou pere eo doareou Kerheol.
Kerheol (Kear an heol) a zo eur geariadennig etre Bourc’h Fouenan ha Beg-Meil, a-zeou, pa’z eer gant an hent bras, war hed eun hanter-leo eus ar mor, kuzet eu eun draoniennig leun a wez avalou.
Fouenan, evel a c’houzoc’h, eo bro ar chistr mat, ar chistr krenv, a ro nerz d’an den ha tomder d’an izili. Dre eno e krog ar gwez avalou, e tougont bleun ha frouez kaer, kouls ha ma krog an dero en hor c’hoajou. Fouenan a zo eur vro dudius kenan da welet en hano. It di e mare goueliou Pask ; ne welot nemet bleun e pep leac’h : Fouenan a zo deuet da veza eur pez liorz.
Brema, ma karit ar mor, n’ema ket pell, eun hanter leo, am eus lavaret.
# Meulomp holl da viken

Oberennoù damheñvel pe handelvoù all zo ivez, gwelout Meulomp ol da james.
| ◄ A-vreman betek ar maro | Meulomp holl da viken | Meulomp e pep amzer ► |
Meulomp holl da viken Jezuz gwir Doue ha den.
Aelez eu ar baradoz Kanomp gloar d’hon Aotrou Hag eus e holl c’hrasou D’ezan mil ha mil bennoz.
Biskoaz tad ne voe gwelet Ouz bugale ken mat, Ken soursius dalc’hmat D’o diwall korf ha spered.
Pastor karantek-meurbet Na sell ket ouz e boan, Klask a ra hep ehan An danvad kaez dianket.
Lamet en deus an anken A-ziwar ma spered, Trec’h d’am c’horf ha d’ar bed. Torret en deus ma chadenn.
Pareet ’n deus ma ene, Hen an holl vadelez, Iïa ma magadurez, Mar karan. ’vo ma Doue.
Skuilha a ra hep skuiza(n) E c’hras bemdez warnoun ; Hag e-kreiz ma c’halon Eman ma Salver breman.
Hen eo ma finvidigez, Ma nerz ha ma skoazell : Rak-se betek menrel E kanin, e vadelez.
# Meulomp hon Salver da veza roet

Oberennoù damheñvel pe handelvoù all zo ivez, gwelout C’houi o Gwerc’hes, leun a c’hras.
| ◄ Eun deiz a viz C’houevrer | Meulomp hon Salver da veza roet | Mari ’vo bepred Mamm ar Vretoned ► |
Meulomp hon Salver da veza roet D’an dud evit Mamm e Vamm viniget D’an dud evit Mamm e Vamm viniget
C’houi o Gwerc’hes leun a c’hras A zo dibec’h a viskoaz Ar re all holl ’vez ganet ’baoe Adam er pec’hed.
Abred d’an Templ voec’h kaset Evit pellaat diouz ar bed : Kuzet eno, hoc’h ene, War gaeraat bemdez yae
Eus ar gwragez n’eus hini A vefe bet koulz ha c’houi. Setu perak ho Krouer Evit e Vamm ho kemer.
E Nazared, dianav, C’houi gant Jezuz en em gav : War ar C’halvar ez oc’h c’hoaz En e gichen, ’harz ar Groaz.
C’houi ’zo breman Rouanez War ar bed holl ha mestrez : Dre ho taouarn ar grasou A ziskenn eus an Nenvou.
Mamm galloudus dreist an holl, Mirit ouzimp d’en em goll : Boazet oc’h da zont a-benn Da flastra d’an diaoul e benn
’Hed hon beaj, o Mamm vat ! Roit d’imp ho tourn dalc’hmat Ar bugelig hep e vamm Da bep kammed en deus lamm
# Meuleudi da eur Mignoun deis e c’houel

| ◄ Kervadiou | Meuleudi da eur Mignoun deis e c’houel | Lounk-he-Zizhun ► |
             MEULEUDI DA EUR MIGNOUN
                                     DEIS E C’HOUEL
Goud ober vad ha plijadur,
N’euz netra guelloc’h, a dra zur,
Nan zur,
N’euz netra guelloc’h, a dra zur.
Vad a rez, plijadur ive,
Da biou ar maout nemet d’id-te,
E ve ?
Da biou ar maout nemet d’id-te ?
Guiska ’ rez kristenien Jesus,
Gant mezer tomm. mezer nerzus,
Padus,
Gant mezer tomm, mezer nerzus.
Ha da c’hriad ho guiskamant
Da nadoz a gav neud arc’hant,
Ker koant !
Da nadoz a gav neud arc’hant.
Ho guiska ’ rez ha d’ho maga
Den kouls ha te ne ro bara,
Nan da.
Den kouls ha te ne ro bara.
Goud leda mel var bara guen
A zo gounid ar gurunen,
A grenn,
A zo gounid ar gurunen.
Var bara guen an Aviel
Te a led ker flour eun tamm mel
Santel, Te a led ker flour eun tamm mel.
Ma lavar kement a zelaou :
Biskoaz ne glevchomp ker kaër traou,
Heb gaou,
Biskoaz ne glevchomp ker kaër traou.
Gra vad, gra plijadur, bepred,
Hag e kavi ’r guir eurusded,
Va c’hred,
Hag e kavi ’r guir eürusded.
Meuleudi ’n dud, bennoz Doue
Hag ar barados da c’h-Ene,
Goude,
Hag ar barados da c’h-Ene.
Setu aze da gurunen,
Piou a gavo guelloc’h loden,
Biken ?
Piou a gavo guelloc’h loden ?
En Envou Doue da baeo
Hag oll, e Breis, ni da veulo,
Ato,
Hag oll, e Breis, ni da veulo.
# Meulomp e pep amzer

| ◄ Meulomp holl da viken | Meulomp e pep amzer | Enor ha gloar da virviken ► |
Meulomp e pep amzer Kalon Jezuz hon Salver.
Me ho meul, o ma Jezuz, C’houi hoc’h eus ma c’hrouet, C’houi hoc’h eus ma frenet, C’houi am mag, o ma Jezuz
Mil bennoz d’eoc’h, o Jezuz. C’houi a zo ma fastor, C’houi a zo ma zenzor C’houi ’zo ma holl vad, Jezuz.
Pec’het em eus, o Jezuz, Alies em buhez : C’houi hoc’h eus bet truez Ouz-ma stad, o ma Jezuz.
Ma ene paour, o Jezuz, Ganeoc’h ’zo bet gwalc’het, Breman eo kaer-meurbet Dre ho kras, o ma Jezuz.
Ma skoazellit, o Jezuz, Ar rest eus ma deiziou, E-kreiz ma holl boaniou, Bezit ganin, ma Jezuz.
Hastit, hastit, o Jezuz, Terri ma chadennou : Na pegoulz en Nenvou Ho meulin, o ma Jezuz.
Meuleudi d’eoc’h, o Jezuz, Dre-holl, e pep amzer ; C’houi ken mat ’n hon c’henver, Meuleudi d’eoc’h, ma Jezuz.
# Meulomp hirie a vouez uhel (1934)

Oberennoù damheñvel pe handelvoù all zo ivez, gwelout Meulomp hirie a vouez uhel.
| ◄ Gouelit, ma daoulagad | Meulomp hirie a vouez uhel | Enor d’ar Groaz ► |
* Meulomp hirie a vouez uhel
* Jezuz-Krist hag e Groaz santel. (2 w)
* Kalet-kaer eo kalon an den
* A chom hirie sklaset pe yen,
* A chom sklaset pa wel Jezuz
* En eun doare ken truezus.
* Betek ar maro e sentas,
* Betek ar maro war ar Groaz ;
* Eun tamm plouz, e wele kenta
* Ha koad kalet, an diweza.
* Mestr ar bed a zoug war e benn
* Spern dreinek evit Kurunenn
* En e dreid hag en e zaouarn
* ’Z eus tachou hir graet gant houarn.
* E galon baour a verv ennan
* Evel ar c’hoar dirak an tan,
* C’houi zo gwasket, Salver Doue,
* Evel ma wasker ar c’houe(z) !
* Ho nerz a red evel an dour,
* Ha n’hoc’h eus digant den sikour ;
* Ouz ho sec’hed n’hoc’h eus netra
* Nemet gwin trenket da eva !
* Eul laer a-zehou, eul laer a-gleiz,
* Dre-holl enebourien direiz,
* Hag ar pez a zo gwasoc’h c’hoaz,
* Ho Mamm dener e-tal ar Groaz !
* Evet eo ar c’halir c’houero
* A oa warnan blaz ar maro !..
* Jezuz breman a bleg e benn
* ’vit mervel, ha prena an den.
* Eur c’hleze lemm a zo aet do(u)n
* ’n e gostez, betek e galon,
* Evit lakaat da zevera
* Eur berad gwad, an diweza !
* O, ma Jezuz, a-raok kuitaat,
* D’ho treid me, a fell d’in pokat,
* Starda goude ma muzellou,
* Ouz ar c’hoad sakr, ouz an tachou.
* Hirie, arc’hoaz, ’hed ma buhez,
* E vevin en ho karantez ;
* Mar ’m eus kalon, penaoz ’c’hallfen
* Hep ho karout, Jezuz, tremen !
# Meulomp Doue bep heur

Oberennoù damheñvel pe handelvoù all zo ivez, gwelout Accion a c’hraç.
| ◄ Christenien, pobl evrus‎‎ | Meulomp Doue bep heur | An Actou ► |
* Meulomp Doue bep heur,
* Én a ra hon oll bonheur.
* Meulit-én, Ælez santel,
* Meulit e Vajestez ;
* Rentit d’e vadelez
* Mil meuleudi eternel.
* Meulomp Doue bep heur,
* En a ra hon oll bonheur.
* Hac én zo un Tad-tener,
* Sourcius bras meurbet !
* Hor souffr a ra bepret,
* En despet d’hon oll mizer. Meulomp.
* Ouz ur pastor mad envel,
* Ep caoud aon rac ar boan,
* Da boursu ne hean,
* Un dànvad queas infidel. Meulomp.
* Torret en deus va chaden
* Dre e nerz galloudus ;
* E varo precius.
* A finis va oll anquen. Meulomp.
* Va rentet en deus pare,
* Evel ur medecin ;
* Evel ur mestr divin
* E vag, e tom va ene. Meulomp.
* Scuill a ra en abondanç
* E c’hraç bep heur varnòn ;
* Ha goeled va c’halon
* A choas evit demeuranç. Meulomp.
* Em plaç, meulit, peb mouez,
* Un Doue quen tener,
* Dìn e teu da ober
* Bep deiz faveuriou neves. Meulomp.
* E vadelez am zupport,
* E speret am c’helen,
* E c’henet am zurpren,
* E garantez am zransport. Meulomp.
* Va zreti ra gant douçder
* Dre e c’hraç hon pare,
* Dre e vertuz hon cre ;
* Caret hon gant va Zalver. Meulomp.
* Doue eo va c’harantez,
* Én a zo va souten,
* Va oll vad souveren,
* Ha va gloar, ha va buez. Meulomp.
# Meulomp hirie a vouez uhel

Oberennoù damheñvel pe handelvoù all zo ivez, gwelout Meulomp hirie a vouez uhel (1934).
| ◄ Gouelet, ma daoulagad ! | Meulomp hirie a vouez uhel (Vive Jésus, vive sa Croix) | Enor d’ar Groaz, zin ar c’hristen ► |
Diskan. Meulomp hirie a vouez uhel Jezus-Krist hag e Groaz zantel, Meulomp hirie a vouez uhel, Jesus Krist hag e Groaz zantel.
1. Kalet braz eo kalon an den A chom hirie sklaset pe ien, A chom sklaset pa wel Jezus En eun doare ken truezus !
2. Beteg ar maro e sentas Beteg ar maro war ar Groaz ; Dornad plouz e wele kentan, Ha koat kalet an divezan.
3. Mest ar bed a zoug war e ben Spern garo evit kurunen : En e dreid hag en e zaouarn Zo tachou hir, tachou houarn.
4. E galon baour a verv en-han Evel ar c’hoar dirag an tan, C’houi zo goasket, Zalver divin. Evel ma voasker ar rezin !
5. Ho ners a red evel an dour, Ha digant den n’o peuz zikour ; En ho sec’het netra, netra, Nemet gwin trenket da eva !
6. Eul laer a-zeou, eul laer a-gleiz, Dre ol enebourien direiz. Hag ar pez a zo goasoc’h c’hoaz, Ho Mam dener e-tal ar Groaz !
7. Evet eo ar c’halis c’houero A oa gantan blaz ar maro !...
Jezus breman a bleg e ben Tremen a ra... Prenet an den !
8. Eur c’hleze lem a zo êt don En e goste bete ’r galon, Evit lakat da ziveran. Eur berad goad, an divezan
9. Ma Jezus, arog ma ’z in kuit Me a fel d’in pokan d’ho treid, Me a stardo ma muzeliou, Ouz ar c’hoat zakr, ouz an tachou.
10. Hirie, warc’hoaz, hed ma bue, Me vevo en ho karante ; Mar ’m euz kalon, piou a garfen. Nemet Jezus, Jezus hepken ?
(Kantikou Kemper ha Leon).
# Meulodi Doue

| ◄ Ar follentez | Meulodi Doue | Pried an ineou ► |
"O filii"
* 2.
* En Aviel hervez sant Jan
* Ema an holl gomzou kaer man:
* Goulet euz an Tad em hano
* Hag e roio.
* Kredomp hor Zalver, hon Aotrou
* En he gomzou.
* 3.
* Rag n’euz ket a zilvidigez
* Mert dre Jesus, Mab ar Werc’hez,
* Ganet n’eur c’hraou en disterder.
* O ma Zalver!
* Eno e oaz bet adoret
* Gant ar majet.
* 4.
* Ha ragtal ’vel ma oaz ganet,
* Aele an env oa diskennet,
* Er parkeier da lavaret
* D’ar bastored:
* Penaoz oa da hano santel
* Emmanuel.
* 5.
* An hano ze a zinifi:
* Ema Doue ganeomp-ni
* Hen eo hon Mest, hon Erbeder
* Hag hor Zalver
* Hen euz prenet demp ar repos
* Er baradoz.
# Meulomp e peb amzer, Kalon Jezus

| ◄ Meulomp ol da james | Meulomp e peb amzer, Kalon Jezus | Enor ha gloar da virviken ► |
Diskan :
 Meulomp e peb amzer  Kalon Jezus hon Zalver
$\left.{\begin{matrix}\\\\\end{matrix}}\right\$
bis.
Me ho meul, o ma Jezus,
C’houi ec’h euz ma c’hrouet,
C’houi ec’h euz ma frenet,
C’houi am mag, o ma Jezus
Mil benos d’ac’h, o Jezus,
C’houi a zo ma fastor,
C’houi a zo ma zensor,
C’houi zo ma ol vad, Jezus.
Pec’het am euz, o Jezus,
Alies em bue :
C’houi ec’h euz bet true
Ouz ma stad, o ma Jezus.
Ma ine paour, o Jezus,
Genac’h zo bet goalc’het,
Koant eo breman meurbet
Dre ho kras, o ma Jezus.
Ma zikouret, o Jezus,
Ar rest euz ma deiou,
E kreiz ma ol boaniou,
Bet genin, o ma Jezus !
Hastet, hastet, o Jezus,
Terri ma chadenou :
Na pegouls en Envou
Ho meulin, o ma Jezus !
Ra vezo meulet Jezus,
Dre-ol, da bep mare !
Ni bemnos ha bemde
Meulomp ol, meulomp Jezus ! :
# War vez eun Aelig

| ◄ Ar Pardon | War vez eun Aelig | Môr Breiz ► |
* Tinterez ar c’hleier a glevan tro-war-dro,
* Hag e sav em spered éñvor va zud varo,
* Aet holl, koz ha yaouank, bugaligou zoken,
* D’ar broiou dizanve diouz lec’h ne zistro dén.
* Hag e soñjan : « Eürus ar re zo diskennet
* « E donder yén ar bez ’kreiz o floura gened,
* « Gant o hunvreou koant, o zonjezonou flamm,
* « Chomet difank o zreid en o bale divlam !
* « Eürus dreist holl ar re zo plijet d’an aotro
* « O adkemer arôg an deveziou c’hoero,
* « Ha n ’o deus ket tañvaet krizderiou ar vuhe !
* « Eürus ar re zo aet d’aeligou gant Doue !
* Da botrig, va mignon, a oa unan anê :
* E goanteri oa graet, siouaz ! evid an nê,
* Hag e lagadigou ken don, ken hunvreüs,
* A wel breman du-hont tôlennou dudîus.
* War e vamm e paro dousder glan e lagad,
* Pa deuy ar rann-galon da skorna d’ei he gwad,
* Pe gant he dioujod gwenn an daelou da redek
* O soñjal ’n he mabig ken koant, ken karadek !
* Ha te, mignon, pa vi en riskl eus da vuhe
* A berz enebourien, kléñvejou, loened goue,
* Pa vo da benn pleget war gaerder da skrido,
* Eun askelligou kuñv en dro d’id a drido.
* Forz pegeit er bed-mañ e tougfet ho tinell
* Dre holl vo deus ho c’heul mouez frealzus an ael :
* « Eun tamm pennadig c’hoaz, va zud kêz, da c’hedal,
* « Hag en em gavimp holl unanet er bed-all ! »
# XIV. — Dizro ar pec’her

| ◄ XIII. — Ar Vinjans | XIV. — Dizro ar pec’her | XV. — Gwennola plac’h iaouank  ► |
Goude ar barr amzer fall-ze tremenet war ar mener, ar peoc’h a renaz a nevez en Tymeur.
Goude an dristidigez, al levenez ar vrasa a gargaz kalon Gwennola, rak he zad, anezhan he-unan a zistroaz ouz Doue, en eur lavaret ar c’homzou-ma d’he verc’hik :
— « Va merc’hik : gwelet em euz sklaer ar burzudou en deuz graet Doue drez-oud, ha gwelet em euz he vadelez evidon.
Re bell zo, ia re bell zo ziwaz, emaoun о veva er pec’hed, pell deuz Doue va iaouankiz, deuz Doue va zud koz.
Seblantout a ra d’in klevet deuz bar an Nenvou, mouez va mam o rebech d’in an neubeud a dalvoudegez em euz graet deuz he c’homzou fur, deuz ar c’homzou-ze a lavaraz d’in pa oan c’hoaz bugel, hag a zo chomet skrivet e goueled va c’halon.
Ia, va c’hrouadur, va c’halon a zo hirio eüruz, hag ar gwaleur a zo tremenet en hor maner, eo en deuz digaset an eurvad-ze ennhan.
— « Va zad ! n’ouifec’h ket kompren pegen braz eo va levenez, pa glevan ho komzou fur ; pa glevan oc’h euz keuz d’ho puez tremenet, hag oc’h prest da zistrei ouz Doue.
Promettet em oa roi va gwad, va buez evit ho lakat war hent [ar]zilvidigez, mes n’eo ket falvezet kement-ze da Zoue, he volontez ra vezo ato graet. »
— « Beteg-hen, va greg, va bugale ha me hon deuz renet er maner eur vuez païan, n’omp bet gwech abed en offisou an iliz hag hor bugale n’int ket bet badezet.
Mes ne fell ket d’eomp chom pelloc’h da veva er stad a vuez-ze, ha varc’hoaz ez aimp hor pemp da gaout an aotrou Person, evit goulen outhan pe zeiz e vezo badezet hon daou vugel, Henri ha Germaine. »
— « Ah ! va zad ! eun devez kaër e vezo henvet evidon, eun devez a laouenidigez, an devez kaëra deuz va buez, an deiz ma vezo kurunet an oll boaniou em euz gouzanvet beteg hirio dre garantez evidoc’h, hag evit va mam, ho pried kenta. »
D’ar merc’her deuz ar mintin, ar wetur gaëra deuz ar maner, daou loan ruz stag outhi, a gemere hent Poullaouën.
Ebarz, edo an aotrou hag an itron Kerzuliek, anavezet er vro dindan an hano a varkiz Klamort, hag ho daou vugel. Ekichen he zad edo ive Gwennola, plac’hik iaouank pemzek vla.
Pa zigouezchont er bourk, an toucher a a zalc’haz ar c’hezek a zav ekichen an iliz.
An duchentil a ieaz da ober eur beden, ha goude e iechont d’ar presbital. An aotrou Person a resevaz anezho. hag ar joa en e galon, e klevaz ho mennoziou.
D’ar zul warlerc’h, gouël braz e Poullaouën, daou vugelik, unan eiz vla, eun all c’houec’h vla, a resevaz sakramant ar vadiziant, a wel d’eur bobl diniver.
An oll ive gant hast, a zelle ouz ar plac’hik burzuduz Gwennola, gwelet a rechont he furnez, he zantelez.
Goude al lidou kaër-ze, an duchentil a zistroaz d’an Tymeur, hag hiviziken e vezint eur skouer vad evit oll dud ar barrez.
# War zav !

| ◄ Tristidigez ha Ged vad | War zav ! | Ar Vretouned hag ho Gwaskerien ► |
D’an A. Abad Perrot.
* Na me garfe e ve va mouez
* Klevet e Breiz e peb parrez !
* O va bro ger a Vreiz-Izel,
* Bro ar Varzed, douar zantel,
* Ar Gall a c’hoanta touella
* Da vugale ’vit ho zrella.
* ’Vit laza da spered kristen
* Ennoud eat ken doun he c’hrisien ;
* ’Vit laza da Yez benniget,
* A garfe gwelet dilezet,
* ’Vit laza da giziou brudet,
* Penn-abek euz da eüruzded ;
* Gouzoud a ra e ma aze
* Buez pe varo da ene.
* War zav, var zav, oll, Bretouned,
* Gouenn an dud krenv, pennou kalet !
* Penn d’an enebour aheurtet !…
* Biken ganthan na vimp trec’het…
* Biken hor yez na vo lezet
* Da veza e Breiz diskaret,
* Da Zoue ha d’hor Breiz-Izel
* Oll bepred e vezimp fidel....
* Kentoc’h karfemp mervel mil gwech
* Eged rei abek d’eur rebech !
# War vez eur c’hreg yaouank

| ◄ Ar vered koz | War vez eur c’hreg yaouank | Ar c’hoziad ► |
Da envor Mari-Anna G.
* Petra eo ar vuhez ’met dispartiou garo
* Da c’hortoz ma tinto son lezou ar maro ?
* Lennit, eta, kentoc’h ! En va bourc’h, eur bloavez,
* E laren kenavo, breman ’zo dek hanvez,
* Pa gemeras va dourn eur c’hreg yaouank eurus,
* Gwir vestrez-vereuri, karet, karantezus :
* « Ma varvan araozout, deus d’am c’has d’ar vered ;
* Piou, eta, am heulio ’met ar re ’m eus karet ?
* Me ’yelo d’az ambroug mar fellfe da Zoue
* E teufes da dremen e-keit m’am bo buhe !.... »
* Daou viz diwezatoc’h e rôer d’in d’anaout
* Eur maro glac’harus o paouez c’hoarvezout :
* Va c’henvrôadez kaez, enor, skouer e fennkêr,
* Joa he zud, he farroz, d’ar vered a zouger.
* Ganti, em c’horn-douar, e varve eul lignez
* Anvet a hir-amzer e kreisteiz ar menez…
* ’N eur bedi war he bez, e kleven goustadik
* O son eur vouez krenus, hiboudus, disterik.
* Me ’gred e lavare : « Doun ez oa da c’hlac’har
* Pa deuas d’it kelou ’oan kaset d’an douar.
* O ! kendalc’h da zonet, bep bloaz da vihana,
* Pa zistroï er vro, aman da zaoulina.
* Pell eo aet va c’herent. Pa vêr bet mignoned
* N’ez eus netra tristoc’h ’get beza dilezet.
* D’in ar vuhez ’oa c’houek ! Du-man, e ti va zad,
* Ne gaven ’n e genver ’met amezien vat.
* Gant feiz en deiz-da-zont ha kalon e pep tra
* E klaskis penn-da-benn ober ’vit ar gwella,
* Oc’h esperout eur mab gant va spered c’hoantêt.
* Perak e barr va oad ez oun-me bet falc’het ?
* Va daoulagad serret ’welint mui an deiz sklêr :
* Evidoun da viken ’reno an tenvalder,
* Ar venien, al latar, kement direizamant
* ’Ra d’an den sebeliet kavout nec’h ha damant.
* Evidout pa chomez war va lerc’h er bed-man,
* Bev pell c’hoaz gant da re… Pegement o c’haran !
* Ar vuhez a zo mat… Ra vo miret da dud !
* Klemm ac’hanon ! marvet ! disher ! e-kreiz va brud !… »
# War vor

| ◄ Soun | War vor | Ann teodou fall ► |
* Gwel ar mor o lintri
* Dindan eunn heol skeduz ;
* Em bag skanv e vezi,
* Annaik, ken euruz !
* N’ez euz ket enn envou
* Ann distera koabrenn,
* Heb aoun’ta deomp, hon daou,
* Vit ma kaninn laouen :
* DISKAN
* Va bag, dalc’h eunn dervez
* Da wel gwenn digor,
* Ha lusk va mignounez
* War mor ann Arvor.
* Lezomp ann teodou fall
* Da gomz, ervez ho giz ;
* Hor gredenn hon diwall,
* Kemeromp hor frankiz ;
* Gant ma vimp, dirag Doue,
* Direbech da-viken,
* E c’hallomp beza gae,
* Hag e kaninn laouen :
* O ! lez war da c’hened
* Da bara va zellou,
* Ken a deuint ar stered,
* D’ar pardaez, enn envou,
* Gand aoun n’em befe ket
* Dervez all ebet ken,
* Er bed-ma, das karet,
* Ha da gana laouen :
# Trente mélodies populaires de Basse-Bretagne (1931)

Oberennoù damheñvel pe handelvoù all zo ivez, gwelout Trente mélodies populaires de Basse-Bretagne.
Ma douce Annette. — Va dous Annaïg. Le Semeur. — An Ader. Adieux à la Jeunesse. — Kenavo d’ar yaouankis. Au son du fifre. — Gant ar vombard hag ar biniou. Lamentations. — Kaonv d’ar yaouankis. Le Sabotier. — Ar Boutaouer. Silvestrik. — Silvestrik. Un jour sur le pont de Tréguier. — Var bont an naonet. Le rapt. — Skraperez. Complainte d’une méchante. — Guerz ar vechantez. La soupe au lait. — Souben al lez. Disons le Chapelet. — Lavaromp ar chapeled. Le Paradis. — Ar Baradoz. Dimanche a l’aube. — Disul vintin. Iannik le Bon Garçon. — Yannïg ar "Bon Garçon". La prière des Arzonnais. — Peden an Arvoriz. Le départ de l’âme. — Kimiad an Ene. Sône Cornouaillais. — Eur zon kerné. O mon Dieu, la triste nouvelle. — Pebeuz kelou. Le Clerc de Trémélo. — Kloareq Tremelo. La petite robe. — Ar vrozig ruz. J’avions choisi mes amours. — Me voa deut beteg aman. Le soleil monte. — An eol a zao. Mona. — Mona. La femme embarrassée. — Ar vaouez tapet mat. Non, le tailleur n’est pas un homme. — Ar c’hemener. L’Angélus. — An Anjelus. Les commandements de Dieu. — Gourc’hemennou doue. Chanson alternée. — Kanaouen evit dansal. Celui qui alla voir sa maîtresse en enfer. — Eur weladen en ifern.